Saltupju svētavots
Saltupju svētavots, arī Saltupes svētavots ir avots, kas atrodas Jēkabpils novada Aknīstes pagastā, Aknīstes pilsētas ziemeļrietumu pievārtē, Dienvidsusējas upes kreisajā krastā. Ar ūdeni bagātais avots veido par Saltupi sauktu strautu, kas pēc pārsimt metriem ietek Dienvidsusējā. Avota ūdenī esošie dzelzs un sēra savienojumi piešķir tam specifisku sēra piegaršu un ir iekrāsojuši strauta gultni rūsganā krāsā. 20. gadsimta beigās avotu sākot popularizēt kā apskates objektu, tā apkārtne labiekārtota. Avota apkārtne gan nav arheoloģiski pētīta. Drošas ir ziņas, ka avots bijis apkārtnē plaši pazīstams veselības avots. Ziņas par to, ka cilvēki dzelzs un sēra savienojumiem bagāto ūdeni izmantojuši veselības uzlabošanas nolūkiem, ir gan no 20. gadsimta sākuma, gan arī no 19. gadsimta.